'ముద్ర' వేసి అనంతలోకాలకు..
-  ముద్ర యాడ్స్‌ వ్యవస్థాపకులు ఎజీకే అస్తమయం
 నవతెలంగాణ, వాణిజ్య విభాగం: 'ముద్ర యాడ్స్‌' వ్యవస్థాపక ఛైర్మన్‌ అచ్యుతని గోపాల కృష్ణమూర్తి (ఏజికే) శుక్రవారం హైదరాబాద్‌లో తుదిశ్వాస విడిచారు. 73 సంవత్సరాల ఏజీకే 1942 ఏప్రిల్‌ 28న గుంటూరు జిల్లా వినుకొండలో జన్మించారు. ఆంధ్రా విశ్వవిద్యాలయంలో డిగ్రీ పూర్తి చేసిన ఏజీకే 'క్యాలికో టెక్స్‌టైల్స్‌' మిల్లులో చిన్న ఉద్యోగిగా తన ప్రస్థానాన్ని ప్రారంభించారు. 1972లో 'శిల్పి అడర్టైజింగ్‌'లో అకౌంట్స్‌ ఎగ్జిక్యూటివ్‌గా పని చేశారు. 1976లో 'రిలయన్స్‌ ఇండిస్టీస్‌'లో అడ్వర్‌టైజింగ్‌ మేనేజర్‌గా ఏజీకే బాధ్యతలు నిర్వర్తించారు. 1980 మార్చి 25న రూ.35,000 వ్యయంతో 'ముద్ర కమ్యూనికేషన్స్‌ యాడ్‌ ఏజెన్సీ'ని ప్రారంభించారు. 1991లో మరో సంస్థ 'ఇన్‌స్టిటిట్యూట్‌ ఫర్‌ స్ట్రాటెజిక్‌ మార్కెటింగ్‌ అండ్‌ కమ్యూనికేషన్స్‌' (మిక)ను నెలకొల్పారు. ఈ సంస్థ సరిగా 25 ఏళ్ల వార్షికోత్సవం నాడే ఆయన మృతి చెందడం యాదృచ్ఛికం. 2003 మార్చిలో ఆయన ముద్రా నుంచి బయటికి వచ్చి స్వయంగా 'ఏజీకే బ్రాండ్‌ కన్సెల్టెన్సీ'ని ఏర్పాటు చేశారు. ఏజీకే పలు పుస్తకాలు, రచనలను కూడా చేశారు. ఎజికె ప్రకటనల రంగంలో అనేక మార్పులు తీసుకు వచ్చారు. ఈ రంగంలో చేసిన అత్యుత్తమ సేవలకు గాను ముద్ర యాడ్స్‌ ఏకంగా 844 అవార్డులను పొందింది.ఇందులో మాటీవీ ఉత్తమ అవార్డు కూడా ఉన్నది. కృష్ణమూర్తి బహుముఖ ప్రతిభాశాలిగా పేరు పొందారు.
మీ స్నేహితులకు రికమెండ్ చెయ్యండి